*Tämä artikkeli kertoo kansanedustajasta ja näyttelijästä. Samannimisestä säveltäjästä on oma artikkelinsa.*

**Arvo Arnar Antero Vartia** (s. 22. elokuuta 1980 Helsinki) on suomalainen poliitikko, yrittäjä, juontaja ja näyttelijä. Hänet valittiin vihreiden kansanedustajaksi eduskuntavaaleissa 2015. Koulutukseltaan Vartia on kauppatieteiden maisteri. Vartia ei asettunut eduskuntavaaleissa 2019 uudestaan ehdolle. 

Vuonna 2019 Vartia perusti Compensate-säätiön. Se tarjoaa ihmisille näiden ostamien tuotteiden aiheuttamien kasvihuonekaasupäästöjen hyvitystä metsityshankkeilla, jotka sitovat hiilidioksidia pois ilmakehästä.

Perhe ja koulutus
-----------------

Antero Vartia syntyi 22. elokuuta 1980 Helsingissä islantilaisen äidin ja suomalaisen isän lapsena. Nuoruutensa hän asui Helsingin Länsi-Pakilassa. Vartialla on Suomen ja Islannin kaksoiskansalaisuus, ja hän puhuu äidinkielenään sekä islantia että suomea.

Vartia kävi lukion Munkkiniemessä. Lukion jälkeen hän pääsi Helsingin kauppakorkeakouluun, jossa hän opiskeli yritysjuridiikkaa, kansantaloustiedettä ja johtamista. Opiskelujen aikana Vartia harjoitti yritystoimintaa ja matkusteli. Hän valmistui kauppatieteiden maisteriksi vuonna 2007.

Vartian setä Pentti Vartia on Elinkeinoelämän tutkimuslaitoksen ja Elinkeinoelämän valtuuskunnan entinen toimitusjohtaja.

Yrittäjä
--------

Opiskeluaikoinaan Vartia myi matkamuistoja Helsingin Kauppatorilla. Valmistumisensa jälkeen vuonna 2007 hän perusti isänsä kanssa Helsingin Kaivopuistoon Mattolaituri-nimisen ravintolan, jonka omistajana hän toimii edelleen*milloin?*. Vuonna 2015 Vartia ja Jasper Pääkkönen perustivat Helsingin Hernesaareen sauna- ja ravintolakompleksi Löylyn, josta Vartia kuitenkin myi osuutensa Pääkköselle lokakuussa 2018.

Näyttelijä ja juontaja
----------------------

Vartia näytteli 2000-luvun alussa *Salatut elämät* -sarjan Kuisma Savolaista. Hänellä on ollut roolit Aku Louhimiehen elokuvissa *8-pallo* (2013) ja *Tuntematon sotilas* (2017).

Keväällä 2012 Vartia valittiin koekuvausten jälkeen juontajaksi MTV3:n *Kadonneen jäljillä* -ohjelman kolmanteen tuotantokauteen yhdessä Jenni Pääskysaaren kanssa, vaikkei Vartialla ollut aiempaa juontajakokemusta. Hän jatkoi juontajana ohjelman neljännellä tuotantokaudella keväällä 2014 Eva Kelan kanssa.

Vuonna 2016 Vartia vieraili myös *Viikingit*-televisiosarjassa pienessä roolissa.

Poliitikko
----------

|  |
| --- |
| **Europarlamenttivaalit** |
| Vuosi | Vaalipiiri | Äänet | Tulos |
| 2014 | Suomi | 14 598 | ei valittu |
| **Eduskuntavaalit** |
| Vuosi | Vaalipiiri | Äänet | Tulos |
| 2015 | Helsinki | 6 859 | valittu |
|

Vartia oli jo nuorena kiinnostunut yhteiskunnasta ja erityisesti taloudesta, mutta puoluepolitiikkaan hän ei osallistunut. Vihreisiin hän liittyi vasta yli 30-vuotiaana.

### Europarlamenttivaalit 2014

Vartia tarjoutui itse vihreiden ehdokkaaksi vuoden 2014 europarlamenttivaaleihin. Juontajana ja näyttelijänä tunnetun Vartian kampanja sai runsaasti julkisuutta, ja hänen kampanjansa oli vaalien kolmanneksi kallein yli 100 000 euron budjetilla. Kampanjassaan Vartia panosti erityisesti sosiaaliseen mediaan ja oli Turun yliopiston eduskuntatutkimuskeskuksen mukaan europarlamenttivaalien alla yksi aktiivisimmin Twitteriä käyttäneistä ehdokkaista.

Vartiaa veikattiin joissakin arvioissa jopa vaalien yllättäjäksi, mutta hän jäi lopulta 14 598 äänellä vihreiden listan viidenneksi eikä tullut valituksi.

### Eduskuntavaalit 2015

Kevään 2015 eduskuntavaaleissa Vartia oli vihreiden ehdokkaana Helsingin vaalipiirissä. Myös näissä vaaleissa Vartia panosti erityisesti sähköiseen kampanjointiin: noin 20 000 euron vaalibudjetista neljännes kului sosiaalisen median kampanjointiin. Vartian kampanja sai tukijoikseen monia näkyviä politiikan, kulttuurin ja viihteen vaikuttajia kuten Osmo Soininvaara, Jasper Pääkkönen ja Armi Toivanen.

Vartian kampanjan keskeisiä teemoja olivat ilmastonmuutoksen torjunta "energiaremontin" avulla, työn verotuksen laskeminen, sosiaaliturvan uudistaminen perustulon avulla sekä valtion verotulojen lisääminen lakkauttamalla ympäristölle haitallisia verotukia. Amnestyn eduskuntavaalikampanjassa Vartia ilmoitti tukevansa naisiin kohdistuvan väkivallan torjumista, pakolaisten olojen parantamista ja translain uudistamista. Vartia osallistui myös Naisasialiitto Unionin feministiset vaalit -eduskuntakampanjaan ja ilmoitti tukevansa muun muassa vanhemmuuden kustannusten jakamista työnantajien kesken.

Vartia sai 6 859 henkilökohtaista ääntä ja hänet valittiin kansanedustajaksi. Vartian äänimäärä oli kolmanneksi suurin Helsingin vaalipiirin vihreistä ehdokkaista.

### Kansanedustaja

Antero Vartia aloitti vihreän eduskuntaryhmän kansanedustajana 22. huhtikuuta 2015. Ylen vaalikonevastausten perusteella Vartia oli valituista kansanedustajista liberaalein. Kansanedustajana Vartia korosti koulutuksensa ja yrittäjätaustansa tuomaa talous- ja työllisyyspolitiikan tuntemusta.

Eduskunnassa Vartia ajoi apteekkien kilpailurajoitusten purkamista. Joulukuussa 2015 Vartia ja ekonomisti Mikko Kiesiläinen julkaisivat apteekkeja käsittelevän raportin, jonka mukaan apteekkialan avaamisella kilpailulle voitaisiin saavuttaa 87 miljoonan euron säästöt yhteiskunnalle. Hän teki kansanedustajakautenaan useita talousarvioaloitteita sekä kaksi omaa lakialoitetta. Ne käsittelivät yrittäjävähennyksen kattoa ja parkkisakon suuruutta.

Vartia ilmoitti lokakuussa 2018, ettei lähde ehdolle eduskuntavaaleissa 2019. Vartia kertoi käyttävänsä tulevaisuudessa kaiken aikansa ilmastonmuutoksen torjuntaan, ja sen vuoksi hän jättäytyy vaaleista pois. Ilmastonmuutoksen torjuminen onnistuisi Vartian mukaan paremmin hänen perustamansa säätiön kuin politiikan kautta. Vartia ei halunnut tarkentaa *Suomen Kuvalehdelle*, millä tavalla säätiö on politiikkaa parempi tapa torjua ilmastonmuutosta.

Kompensäätiö ja Compensate Operations -yritys
---------------------------------------------

Vartian perusti vuonna 2019 Kompensäätiön, jonka ajatuksena on, että kuluttaja pystyy kompensoimaan hiilidioksidipäästöjään ostaessaan palveluita tai tuotteita. Hyvitysmaksut ohjataan muun muassa Etelä-Amerikan ja Afrikan metsistyshankkeisiin. Helsingin yliopiston aerosoli- ja ympäristöfysiikan professori Markku Kulmala on hankkeen neuvonantajaryhmässä. Säätiön toiminta ja oikeudellinen asema on kuitenkin kyseenalaistettu muun muassa rahankeräykseen liittyvien laillisten asioiden vuoksi.

Antero Vartian Compensate Operations Oy hakeutui heinäkuussa 2023 konkurssiin. Business Finland oli myöntänyt yritykselle vuonna 2019 seitsemän miljoonan euron pääomalainan. Business Finland tulee todennäköisesti menettämään lainaamansa rahat.

Lähteet
-------

1. 1 2 3 4  .aspx Antero Vartia *Suomen kansanedustajat*. Eduskunta. Viitattu 31.5.2016.
2. ↑  Anteron aakkoset *Vihreät - De Gröna*.  17.3.2014. Viitattu 13.8.2018.
3. 1 2 3  Valitut ehdokkaat Helsingin vaalipiiri *Vaalit*.  22.4.2015. Oikeusministeriö. Viitattu 22.4.2015.
4. 1 2  Marila, Rosanna: Antero Vartia: "Kolmekymppinen on ihan keskeneräinen" *Me Naiset*.  19.3.2012. Viitattu 24.4.2015.
5. 1 2  Vihreiden Antero Vartia perusti säätiön torjumaan ilmastonmuutosta *Yle Uutiset*.  24.4.2019.
6. 1 2  Antero Vartia *anterovartia.com*.  Arkistoitu 1.5.2015. Viitattu 24.4.2015.
7. 1 2 3 4  Berner, Anna-Sofia & Bqain, Sabrina: Golfia, samppanjaa, julkkiskavereita – Antero Vartia ei ole perusvihreä *Helsingin Sanomat*.  1.6.2014. Viitattu 24.4.2015.
8. ↑  Mansikka, Ossi: Jasper Pääkkönen ja Antero Vartia rakennuttavat "saunakeitaan" Hernesaareen *Helsingin Sanomat*.  26.3.2015. Viitattu 24.4.2015.
9. ↑  Kansanedustaja Antero Vartia luopuu Löylystä, ostajana näyttelijä Jasper Pääkkönen *Yle Uutiset*. Viitattu 9.10.2018.
10. 1 2  Antero Vartia Internet Movie Databasessa. (englanniksi)
11. ↑  Antero Vartia juontajaparistaan: Eva on huikea *MTV*.  7.6.2013.  Arkistoitu 26.3.2014. Viitattu 6.5.2014.
12. ↑  Korpela, Tannja: Antero Vartia pääsi Viikingit-sarjaan - poseeraa Franzénin ja Pääkkösen kanssa *iltalehti.fi*.  28.3.2016. Viitattu 7.4.2016.
13. 1 2  Ehdokkaiden äänet – Koko maa *Vaalit*.  30.5.2014. Oikeusministeriö. Viitattu 4.6.2014.
14. ↑  Pukki, Kati: Kadonneen jäljillä -juontaja ehdolla eurovaaleissa *MTV.fi*.  14.1.2014. Viitattu 16.3.2015.
15. ↑  Takkulalla koko maan kovin vaa­li­bud­jet­ti, myös Väyrysellä kallis kampanja *Kaleva*.  23.5.2014. Viitattu 25.4.2015.
16. ↑  Lehto, Mika: Antero Vartia pyrkii europarlamenttiin suurella budjetilla *Ilta-Sanomat*.  13.5.2014.  Arkistoitu 16.5.2014. Viitattu 24.4.2015.
17. ↑  Railo, Erkka: Visertämällä valtaan? *Eduskuntatutkimuksen keskus*.  24.2.2015. Turun yliopisto, politiikan tutkimuksen laitos. Viitattu 25.4.2015.
18. ↑  Vihreiden Antero Vartia noussut vedonlyöjien suosikiksi Eurovaaleissa (arkistoitu versio)  22.5.2014. Veikkaajat.com.  Arkistoitu 29.5.2014. Viitattu 26.4.2015.
19. ↑  Ennakkoilmoitus ehdokkaan vaalirahoituksesta - Eduskuntavaalit 2015 *Vaali- ja puoluerahoitusvalvonta*.  1.4.2015. Valtiontalouden tarkastusvirasto.  Arkistoitu 22.4.2015. Viitattu 25.4.2015.
20. ↑  Toivonen, Terhi: Some yhä suurempi voima vaalikampanjoissa – "On vaikea saada ääntä kuuluviin ilman sitä"  23.4.2015. Yle Uutiset. Viitattu 25.4.2015.
21. ↑  Anteron tukijat *anterovartia.com*.  Arkistoitu 11.8.2015. Viitattu 25.4.2015.
22. ↑  Anteron lista *anterovartia.com*.  Arkistoitu 15.6.2015. Viitattu 25.4.2015.
23. ↑  Antero Vartia Amnesty International.  Arkistoitu 3.4.2015. Viitattu 25.4.2015.
24. ↑  Feministiset vaalit Naisasialiitto Unioni. Viitattu 25.4.2015.
25. ↑  Kerkkänen, Tuomas: Häkkänen oikeistolaisin, Vartia liberaalein uusi kansanedustaja – Katso, mihin edustajasi sijoittuu nelikentällä *Yle Uutiset*.  20.4.2015. Viitattu 25.4.2015.
26. ↑  Antero Vartia Vihreät.  Arkistoitu 10.6.2015. Viitattu 26.4.2015.
27. ↑  Kansanedustaja selvitti: Apteekkien vapauttaminen kilpailulle toisi lähes 100 miljoonan säästöt *HS.fi*.  Arkistoitu 14.11.2016. Viitattu 13.11.2016.
28. 1 2  Valtanen, Milka: Neljä vuotta riitti.  *Suomen Kuvalehti*, 14/2019.  Otavamedia.
29. ↑  Hanhinen, Hanna: Vihreiden Antero Vartia jättää eduskunnan *Yle Uutiset*.  13.10.2018. Yleisradio. Viitattu 13.10.2018.
30. ↑  Eduskunnan jättävä kansanedustaja Antero Vartia perusti ilmastonmuutosta torjuvan säätiön, mutta on vaitonainen sen toiminnasta *Helsingin Sanomat*.  15.10.2018. Viitattu 5.4.2019.
31. ↑  Manner, Maria ja Teittinen, Paavo: Rahankeräys | Antero Vartia otti ison riskin ja laski väärin, ja nyt päästökompensaatiosta on vireillä rikostutkinta – Suomen rahankeräyslaki on johtanut erikoisiin tilanteisiin *Helsingin Sanomat*.  30.8.2020. Viitattu 23.7.2023.
32. 1 2  Antero Vartian perustama hiilipäästöjen hyvityspalvelu juuttui lakihetteikköön – "Epäselvä arpajaislaki vaikeuttaa ilmastotoimia"  10.9.2019. Yle.fi. Viitattu 17.11.2019.
33. ↑  Antero Vartia perusti Compensate-säätiön, jolle maksamalla voi hyvittää hiilidioksidipäästönsä, mutta minne varat menevät ja kuka niiden käyttöä valvoo?  4.5.2019. Talouselämä.fi. Viitattu 17.11.2019.
34. ↑  KL: Antero Vartian firma konkurssiin *www.iltalehti.fi*. Viitattu 16.7.2023.

Aiheesta muualla
----------------

* Antero Vartian kotisivut (Arkistoitu – Internet Archive)
* .aspx Antero Vartia *Suomen kansanedustajat*. Eduskunta.

|  |  |  |  |  |
| --- | --- | --- | --- | --- |
| 

| * n
* k
* m
Vihreän liiton kansanedustajat 2015–2019 |
| --- |
|  |
| Eduskuntaryhmä(15) | 
* Aalto
* Alanko-Kahiluoto
* Haavisto
* Halmeenpää
* Hassi
* Järvinen
* Kari
* Karimäki
* Kasvi
* Mikkonen
* Niinistö
* Parviainen
* Toivola
* Vartia
* Yanar

 |

 |

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Elonet
* Eduskunta
* Yle

 |

 |